CELEX: 52019PC0002
Language: fi
Date: 2019-01-11
Title: Ehdotus NEUVOSTON TÄYTÄNTÖÖNPANOPÄÄTÖS tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 16 artiklan 4 kohdassa säädetyistä Euroopan syyttäjien nimittämistä koskevista siirtymäsäännöistä ensimmäistä toimikautta varten ja sen aikana

EUROOPAN KOMISSIO
            Bryssel 11.1.2019
            COM(2019) 2 final
            Ehdotus
            NEUVOSTON TÄYTÄNTÖÖNPANOPÄÄTÖS
            tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 16 artiklan 4 kohdassa säädetyistä Euroopan syyttäjien nimittämistä koskevista siirtymäsäännöistä ensimmäistä toimikautta varten ja sen aikana
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Neuvoston asetus (EU) 2017/1939 tiiviimmän yhteistyön toteuttamisesta Euroopan syyttäjänviraston (EPPO) perustamisessa annettiin 12. lokakuuta 2017, ja se tuli voimaan 20. marraskuuta 2017. Neuvoston asetuksen (EU) 2017/1939 16 artiklan 3 kohdan mukaisesti Euroopan syyttäjät nimitetään kuuden vuoden toimikaudeksi, jota ei voida uusia. Toimikautta voidaan jatkaa neuvoston päätöksellä enintään kolmella vuodella. 
               
               
                  Neuvoston asetuksen (EU) 2017/1939 16 artiklan 4 kohdassa säädetään, että kolmasosa Euroopan syyttäjistä on vaihdettava joka kolmas vuosi. Neuvosto hyväksyy yksinkertaisella enemmistöllä Euroopan syyttäjien nimittämistä koskevat siirtymäsäännöt ensimmäistä toimikautta varten ja sen aikana. 
               
               
                  Tässä ehdotuksessa määritellään siirtymäsäännöt, joiden perusteella osa nimitettyjen Euroopan syyttäjien ensimmäisestä ryhmästä vaihdetaan. Ehdotettujen sääntöjen mukaisesti kolmasosalla näistä Euroopan syyttäjistä on kolmivuotinen toimikausi asetuksessa (EU) 2017/1939 vahvistetun tavanomaisen kuusivuotisen toimikauden sijaan, minkä jälkeen heidät vaihdetaan 16 artiklan 4 kohdassa säädetyn osittaista vaihtamista koskevan säännön noudattamiseksi. 
               
               
                  Jotta lyhyemmäksi ensimmäiseksi toimikaudeksi nimitettävien Euroopan syyttäjien valinta olisi puolueeton, avoin ja oikeudenmukainen, ehdotetaan arvontaan perustuvaa järjestelmää. Tällaisella järjestelmällä varmistetaan, että kyseisten Euroopan syyttäjien valinta ei tapahdu puolueellisesti, esimerkiksi kansalaisuuden perusteella. Jäsenvaltioiden maantieteellinen kirjo EPPOn kollegiossa varmistetaan sillä, että yksi Euroopan syyttäjä jokaisesta osallistuvasta jäsenvaltiosta jatkaa EPPOn kollegiossa. Lisäksi valintaan käytetään sattumanvaraista, maantieteellisesti neutraalia järjestelmää. Tällä noudatetaan asetuksen (EU) 2017/1939 johdanto-osan 42 kappaletta.
               
               
                  Arvontaan perustuvan järjestelmän luominen on myös yhdenmukaista vastaavilla EU:n politiikan aloilla hyväksyttyjen samankaltaisten järjestelyiden kanssa.
                     1
                   
               
               
                  Lisäksi ehdotukseen sisältyy säännöksiä arvontaa koskevasta menettelystä, mukaan lukien maininta siitä vastuussa olevista toimielimistä.
               
               
                  Nämä toimenpiteet asetetaan asetuksessa (EU) 2017/1939 ehdoksi EPPOn kollegion perustamiselle. 
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tämä täytäntöönpanotoimenpide on pakollinen osa EPPOn perustamisprosessia ja näin ollen täysin yhdenmukainen muiden tätä alaa koskevien voimassa olevien säännösten kanssa. Antamalla tämän ehdotuksen neuvoston täytäntöönpanopäätökseksi komissio noudattaa sille neuvoston asetuksen (EU) 2017/1939 16 artiklan 4 kohdan nojalla kuuluvaa velvollisuutta. Tämä ehdotus mahdollistaa Euroopan syyttäjien ensimmäistä toimikautta koskevien asianmukaisten siirtymäsääntöjen vahvistamisen. 
               
            
            
               •Yhdenmukaisuus unionin muiden politiikkojen kanssa
            
            
               
                  Tämä aloite on yhdenmukainen unionin taloudellisten etujen suojelun vahvistamiseen tähtäävien muiden politiikkojen ja lainsäädäntöaloitteiden kanssa. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu SEUT-sopimuksen 291 artiklaan yhdessä neuvoston asetuksen (EU) 2017/1939 16 artiklan 4 kohdan kanssa. 
               
            
            
               •Toissijaisuusperiaate (jaetun toimivallan osalta) 
            
            
               
                  Neuvoston asetuksen (EU) 2017/1939 mukaisesti neuvoston on hyväksyttävä siirtymäsäännöt Euroopan syyttäjien nimittämisestä ensimmäistä toimikautta varten ja sen aikana. Sen vuoksi kyseinen asetus edellyttää unionin tason toimia. 
               
            
         
         
            
               •Suhteellisuusperiaate
            
            
               
                  Tässä ehdotuksessa rajoitutaan siihen, mikä on tarpeen ehdotettujen tavoitteiden saavuttamiseksi, joten ehdotus on suhteellisuusperiaatteen mukainen. Ehdotus liittyy suoraan neuvoston asetuksen (EU) 2017/1939 voimaantuloon ja on välttämätön EPPOn nopean perustamisen varmistamiseksi. 
               
               
                  3.
                        JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
               
               
                   Kun otetaan huomioon tämän ehdotuksen kohdennettu ja rajallinen luonne ja se, että ehdotus on komissiolle neuvoston asetuksen (EU) 2017/1939 16 artiklan 4 kohdasta johtuvan velvollisuuden mukainen, jälkiarviointeja, sidosryhmien kuulemisia ja vaikutustenarviointia ei suoritettu.
               
            
            
               4.TALOUSARVIOVAIKUTUKSET
            
            
               
                  Tähän ehdotukseen ei liity suoria talousarviovaikutuksia. EPPOn hallintokuluihin myönnettävä EU:n rahoitusosuus kattaa Euroopan syyttäjien palkat ja korvaukset. 
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Tämä toimenpide ei edellytä täytäntöönpanosuunnitelmaa tai täytäntöönpanon seurantasääntöjä. 
               
            
            
               •Selittävät asiakirjat (direktiivien osalta)
            
            
               
                  Tämä ehdotus ei edellytä selittäviä asiakirjoja direktiivin saattamisesta osaksi kansallista lainsäädäntöä. 
               
            
            
               •Ehdotukseen sisältyvien säännösten yksityiskohtaiset selitykset
            
            
               Ehdotuksen 1 artiklassa esitellään täytäntöönpanopäätöksen tavoitteet.
            
            
               Ehdotuksen 2 artiklassa säädetään menettelystä, jolla osa Euroopan syyttäjistä vaihdetaan arvonnan perusteella. Artiklan 1 kohdassa esitellään asetuksen (EU) 2017/1939 16 artiklan 4 kohdassa säädetty vaatimus siitä, että Euroopan syyttäjistä on valittava ryhmä, joka on kooltaan yksi kolmasosa osallistuvien jäsenvaltioiden lukumäärästä näiden siirtymäsääntöjen soveltamisajankohtana. Artiklan 2 kohdassa selvennetään menettelyä, jota noudatetaan, jos siirtymäsääntöjä sovellettaessa osallistuvien jäsenvaltioiden lukumäärää ei voida jakaa kolmella. Tässä tapauksessa kuhunkin ryhmään sisällytettävien Euroopan syyttäjien lukumäärä pyöristetään ylöspäin lähimpään kokonaislukuun. Artiklan 3 kohdassa neuvoston pääsihteeristö määrätään toteuttamaan tämän menettelyn täytäntöönpanemiseksi tarvittavat toimenpiteet yhteistyössä komission kanssa.
            
            
               Ehdotuksen 3 artiklassa säädetään, että 2 artiklassa vahvistetun menettelyn mukaisesti valittujen Euroopan syyttäjien toimikauden pituus on kolme vuotta, eikä sitä voida uusia. 
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 16 artiklan 4 kohdassa säädetyistä Euroopan syyttäjien nimittämistä koskevista siirtymäsäännöistä ensimmäistä toimikautta varten ja sen aikana
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
         
         
            
               ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12 päivänä lokakuuta 2017 annetun neuvoston asetuksen (EU) 2017/1939
                  2
                ja erityisesti sen 16 artiklan 4 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Asetuksen (EU) 2017/1939 16 artiklan 3 kohdan mukaisesti neuvoston olisi nimitettävä Euroopan syyttäjät kuusivuotiseksi toimikaudeksi, jota ei voida uusia ja jota voidaan jatkaa enintään kolmella vuodella kuuden vuoden toimikauden päättyessä.
            
            
               (2)Asetuksen 16 artiklan 4 kohdan mukaan yksi kolmasosa Euroopan syyttäjistä olisi vaihdettava joka kolmas vuosi. Neuvoston olisi hyväksyttävä yksinkertaisella enemmistöllä Euroopan syyttäjien nimittämistä koskevat siirtymäsäännöt ensimmäistä toimikautta varten ja sen aikana.
            
            
               (3)Näiden siirtymäsääntöjen olisi varmistettava, että määräajoin suoritettavan, EPPOon ensimmäistä kertaa nimitettyjen Euroopan syyttäjien vaihtamisen periaatetta sovelletaan asianmukaisesti, jotta Euroopan syyttäjien kollegion työn jatkuvuus voidaan varmistaa. Niissä olisi samalla otettava huomioon EPPOn erityistarpeet ensimmäisinä vuosina sen perustamisen ja toiminnan aloittamisen jälkeen.
            
            
               (4)Tämän vuoksi olisi vahvistettava erityissäännöt niiden Euroopan syyttäjien toimikauden pituudesta, jotka nimitetään ensimmäisinä asetuksen (EU) 2017/1939 voimaantulon jälkeen. 
            
            
               (5)Ne ensimmäisen toimikauden Euroopan syyttäjät, joiden toimikausi on kolme vuotta kuuden vuoden sijaan, olisi valittava arvontaan perustuvalla järjestelmällä, jotta täysi avoimuus ja puolueettomuus voidaan varmistaa. Tämä järjestelmä varmistaa myös sen, että lyhyemmän toimikauden palvelevien Euroopan syyttäjien valinta on maantieteellisesti neutraali,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Tässä päätöksessä vahvistetaan Euroopan syyttäjien nimittämistä koskevat siirtymäsäännöt asetuksen (EU) 2017/1939 voimaantulon jälkeistä ensimmäistä toimikautta varten ja sen aikana.
            
            
               2 artikla
            
            
               1.Välittömästi sen jälkeen, kun Euroopan syyttäjät on nimitetty, heistä valitaan arpomalla ryhmä, jonka koko on kolmasosa osallistuvien jäsenvaltioiden lukumäärästä näiden siirtymäsääntöjen soveltamisajankohtana. 
            
            
               2.Jos osallistuvien jäsenvaltioiden lukumäärää ei voida jakaa kolmella näiden siirtymäsääntöjen soveltamisajankohtana, ryhmään sisällytettävien Euroopan syyttäjien määrä pyöristetään ylöspäin lähimpään kokonaislukuun.
            
            
               3.Neuvoston pääsihteeristö toteuttaa tarvittavat toimenpiteet arpomismenettelyn täytäntöönpanemiseksi tiiviissä yhteistyössä komission kanssa.
            
            
               3 artikla
            
            
               Edellä 2 artiklan mukaisesti valittuun ryhmään kuuluvien Euroopan syyttäjien toimikausi on kolme vuotta. Näiden Euroopan syyttäjien nimittämistä ei voida uusia.
            
            
               4 artikla
            
            
               Tämä päätös tulee voimaan [kahdentenakymmenentenä…] päivänä sen jälkeen, kun se on julkaistu Euroopan unionin virallisessa lehdessä.
            
            
               Tehty Brysselissä
            
         
         
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Ks. esimerkiksi Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan unioni perustuu, tehdyn asiakirjan 46 artiklan 2 kohta (EUVL L 236, 23.9.2003, s. 47); Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta 11 päivänä syyskuuta 2013 annetun Euroopan parlamentin ja neuvoston asetuksen (EU, Euratom) N:o 883/2013 21 artiklan 2 kohta (EUVL L 248, 18.9.2013, s. 16).
               
               
                  
                     (2)
                  
                        EUVL L 283, 31.10.2017, s. 1.